Koválov

Koválov je obec na Slovensku v okrese Senica. Obec mala k 31. decembru 2015 spolu 707 obyvateľov.

 Polohopis 
Koválov sa nachádza na západnom Slovensku, vzdialený 10 km od okresného mesta Senica. Obec je vzdialená od obce Smrdáky 2 km, od obce Dojč 3 km, od známeho pútnického miesta Šaštín 13 km.

 Dejiny 
Prvá písomná zmienka pochádza z roku 1392, príslušenstvo hradu Branč, neskoršie od polovice 15. storočia patril k šaštínskemu panstvu. Prevažná väčšina obyvateľov boli roľníci. Obec má tvar potočnej radovej dediny. 

V minulosti sa spomínajú aj dve časti obce - Veľké Kovalovo a Ondrejská Lehota. Vinohradníci postavili kaplnku sv. Urbana - patróna vinohradníkov, kde každoročne býva krátka pobožnosť, opekačka a občerstvenie. Najstaršia cirkevná matrika je z r. 1785. V roku 1885 bol založený dobrovoľný hasičský zbor, v roku 1920 TJ OROL, v roku 1902 potravinárske družstvo, v roku 1930 dychová hudba, v roku 1932 spevokol, ktorý spieval staré ľudové piesne upravené až trojhlasne, ktoré nacvičil učiteľ Eugen Lehotaj, v roku 1997 Koválovské akordeónové kvinteto.

 Kultúra a zaujímavosti  
 Pamiatky 
 Rímskokatolícky kostol sv. Ondreja apoštola, jednoloďová pôvodne neskorogotická stavba s polygonálnym ukončením presbytéria a predstavanou vežou z prvej polovice 16. storočia. Prvá písomná zmienka o kostole je z roku 1561. Barokovou úpravou prešiel v 18. storočí. Ďalšou stavebnou úpravou prešiel na konci 19. storočia. Zásadná prestavba kostola sa uskutočnila v 50. rokoch 20. storočia. Interiér je zaklenutý barokovými klenbami. Nachádzajú sa tu dve barokové sochy z pôvodného oltára z druhej polovice 18. storočia. Krstiteľnica pochádza z druhej polovice 18. storočia. Kostol má hladké fasády s polkruhovo ukončenými oknami so šambránami. Veža je ukončená ihlancovou helmicou. 

 Kaplnka sv. Anny, barokovo-klasicistická stavba na pôdoryse obdĺžnika so sedlovou strechou a malou strešnou vežou z roku 1785. Obnovou prešla v roku 1991. Nachádza sa tu barokový oltár s obrazom sv. Anny a postranné sochy sv. Jozefa a sv. Joachima z konca 18. storočia. Zaklenutá je plytkou valenou klenbou s lunetami. Nachádza sa v blízkosti cintorína. Fasádu kaplnky lemuje maľovaná bosáž, v tympanóne trojuhholníkového štítu je nika so sochou. Sanktusník je ukončený barokovou helmicou. 

 Socha sv. Floriána, rokoková z roku 1785.

 Socha sv. Vendelína, klasicistická z roku 1883.

 Socha Piety, historizujúca z polovice 19. storočia. 

 Kultúra 
V obci pôsobí dychová hudba a akordeónové kvinteto.

 Občianska vybavenosť 
V súčasnosti je Koválov modernou, dynamicky sa rozvíjajúcou obcou, je plynofikovaný, má vybudovaný obecný vodovod, sú tu postavené nové domy, upravené priestranstvá, veľa zelene, kultúrny dom, dom smútku, materská škola, ZŠ 1.4. ročník, fitnescentrum s posilovňou, detský raj, poľnohospodárske družstvo, súkromná píla a súkromní podnikatelia.

 Osobnosti obce 
 Rodáci 
 Štefan Vragaš (* 1929 – † 2018), prekladateľ, spoluautor päťzväzkového Slovníka slovenského jazyka, preložil knihu o živote sv. Cyrila a sv. Metoda, prekladal do slovenčiny náboženskú literatúru, najnovšia kniha V službe ducha. Prednášal na UK Bratislava - Rímskokatolícka a cyrilometodská bohoslovecká fakulta.
 František Repa, hudobník, učiteľ hudby, zakladateľ dychovej hudby Koválanka, z obyčajných chlapcov, ktorí nepoznali noty, bolo ich 45, cvičili i u neho v pivnici. Dodnes dychová hudba Koválanka účinkuje na pohreboch. Je autorom knihy Základy cimbalovej hudby.
 Anna Poláková-Hadravová (* 1922 – † 2008), operná speváčka, bývalá sólistka opery SND v Bratislave. Rada občas príde do svojho rodiska, žije so svojím manželom vo Viedni.

 Pôsobili tu 
 Servílius Vaniša († 1806), člen Tovarišstva z Bernolákovského hnutia, šíril úctu a lásku k národu, materinskej reči a bol šíriteľom osvety medzi pospolitým ľudom.
 Tichomír Milkin (* 1864 – † 1920), vlastným menom Ján Donoval, rímskokatolícky kňaz, básnik, spisovateľ.

 Referencie 

 Iné projekty 

 Externé odkazy 



Kategória:Obce okresu Senica